b'\n_START_ARTICLE_\nAgnus de Saragossa\n_START_SECTION_\nBiografia\n_START_PARAGRAPH_\nEs deia Lope Fernando de A\xc3\xadn; va \xc3\xa9sser el papa Innocenci VI qui, per distingir la seva bondat, li canvi\xc3\xa0 el seu nom Lupus (Lope, en llat\xc3\xad, "llop") pel sobrenom Agnus ("anyell", per la mansedat)._NEWLINE_Va \xc3\xa9sser canonge i prior de l\'esgl\xc3\xa9sia del Pilar de Saragossa i el primer aragon\xc3\xa8s que va ingressar a l\'Orde de Sant Francesc, cap al 1220. Va \xc3\xa9sser a Roma, on va destacar per la seva predicaci\xc3\xb3 i on va con\xc3\xa8ixer el papa Innocenci. Aquest el va nomenar bisbe titular del Marroc i llegat apost\xc3\xb2lic en aquell regne. Al Marroc establ\xc3\xad la seu episcopal i fou admirat pel mateix sobir\xc3\xa0 musulm\xc3\xa0 per la seva generositat i desinter\xc3\xa8s._NEWLINE_Va tornar a Roma per fomentar la missi\xc3\xb3 i va obtenir perm\xc3\xads per fer el pelegrinatge a Terra Santa. En tornar-ne, en 1255, Alexandre IV l\'encarreg\xc3\xa0 en qualitat de llegat de definir els l\xc3\xadmits de la di\xc3\xb2cesi de Cartagena i d\'altres dos nous bisbats, creats a terres conquerides als musulmans. Cap al final de la seva vida va tornar a Saragossa, al convent de frares menors._NEWLINE_Hi mor\xc3\xad el 1260, essent sebollit al mateix convent. En 1286, quan els franciscans es traslladaren de convent, n\'exhumaren el cos i el portaren al nou, enterrant-lo a l\'esgl\xc3\xa9sia, al costat de l\'Evangeli de l\'altar major. El convent i les restes desaparegueren en 1809, destru\xc3\xafts per l\'ex\xc3\xa8rcit franc\xc3\xa8s._NEWLINE_Se\'n conserven algunes cartes sobre l\'apostolat a \xc3\x80frica i alguns sermons, en espanyol, llat\xc3\xad i \xc3\xa0rab.'